Αλεξέι Ποκουσέβσκι

Ο Αλεξέι Ποκουσέβσκι (αγγλικά: Aleksej Pokuševski, , γεννήθηκε 26 Δεκεμβρίου 2001), είναι Σέρβος επαγγελματίας καλαθοσφαιριστής, ο οποίος αγωνίζεται ως σέντερ για την Παρτίζαν Βελιγραδίου της Αδριατικής Λίγκας και της Ευρωλίγκα. Το 2020, επιλέχθηκε στο νούμερο 17 του NBA Ντραφτ από τους Μινεσότα Τίμπεργουλβς.

 Πρώιμη σταδιοδρομία 
Ο Ποκουσέβσκι μεγάλωσε στο Νόβι Σαντ, όπου άρχισε να παίζει μπάσκετ για τους τοπικούς συλλόγους, KK Kadet και KK NS Stars. Το 2015, εντάχθηκε στις ακαδημίες του Ολυμπιακού. Το 2017, συμμετείχε στο προπονητικό καμπ Jordan Brand Classic. Τον Αύγουστο του 2018, συμμετείχε στο προπονητικό καμπ Basketball Without Forders Europe στο Βελιγράδι της Σερβίας. Επίσης, το Φεβρουάριο του 2019, συμμετείχε στο NBA All-Star Basketball Without Borders Global Camp στη Σάρλοτ της Βόρειας Καρολίνας. 

 Επαγγελματική σταδιοδρομία 

 Ολυμπιακός 
Στις 19 Μαρτίου 2019, ο Ποκουσέβσκι έκανε το ντεμπούτο του στην Ευρωλίγκα σε μια νίκη με 89-69 εναντίον της Μπάγερν Μονάχου, σημειώνοντας 1 πόντο, παίρνοντας 2 ριμπάουντ και δίνοντας 1 ασίστ σε ένα λεπτό. Ο Ποκουσέβσκι έγινε ο νεότερος παίκτης του Ολυμπιακού που κάνει ντεμπούτο στην Ευρωλίγκα, σε ηλικία 17 ετών και 83 ημερών, ξεπερνώντας το Γιώργο Πρίντεζη, που έκανε το ντεμπούτο του σε ηλικία 17 ετών και 229 ημερών.

Τη σεζόν 2019-20, αγωνίστηκε στην Α2 Εθνική, με την ομάδα του Ολυμπιακού Β. Έχασε όμως μεγάλο μέρος της χρονιάς λόγω τραυματισμού που τον κράτησε εκτός τρεις μήνες. Σε 11 εμφανίσεις στο Πρωτάθλημα Α2, είχε μέσο όρο 10.8 πόντους, 7.9 ριμπάουντ, 3.1 ασίστ, 1.3 κλεψίματα και 1.8 μπλοκ σε 23.1 λεπτά ανά παιχνίδι. 

Στις 24 Απριλίου 2020, δήλωσε συμμετοχή στο ντραφτ του Νοεμβρίου 2020 για το ΝΒΑ. 

 Οκλαχόμα Σίτι Θάντερ 
Στις 19 Νοεμβρίου 2020, επιλέχθηκε στην 17η θέση του ντραφτ από τους Μινεσότα Τίμπεργουλβς. Ωστόσο τα δικαιώματα του πήραν αμέσως οι Οκλαχόμα Σίτι Θάντερ, που αντάλλαξαν τον Ρίκι Ρούμπιο και δύο “πικς” με τους Τίμπεργουλφς, ώστε να αποκτήσουν τον Ποκουσέβσκι.

Τον Φεβρουάριο του 2021, οι Θάντερ έστειλαν τον Ποκουσέβσκι στην θυγατρική ομάδα τους τους Σίτι Μπλού, ώστε εκεί να βρει περισσότερο χρόνο συμμετοχής και να αναπτύξει το ταλέντο του πριν επιστρέψει και πάλι στην πρώτη ομάδα. Πριν μεταφερθεί στην Αναπτυξιακή Λίγκα του ΝΒΑ, αγωνίστηκε σε 17 παιχνίδια του ΝΒΑ για 17 λεπτά μετρώντας κατά μέσο όρο 3.3 πόντους, 3.5 ριμπάουντ, 1.2 ασίστ, 1.4 μπλοκ και 0.5 κλεψίματα. 

Στις 23 Φεβρουαρίου 2024, αποδεσμεύτηκε από τους Θάντερ, έχοντας αγωνιστεί στο ΝΒΑ σε 150 ματς με 7.5 πόντους, 4.7 ριμπάουντ και 2 τελικές πάσες. 

 Σάρλοτ Χόρνετς 
Στις 27 Φεβρουαρίου 2024, υπέγραψε συμβόλαιο με τους Σάρλοτ Χόρνετς. Στις 6 Ιουλίου 2024, οι Χόρνετς αποδέσμευσαν τον αθλητή. Εκεί μέτρησε 7.4 πόντους, 4.4 ριμπάουντ και 1.7 ασίστ ανά 19.2 λεπτά σε 18 αγώνες.

 Παρτιζάν Βελιγραδίου 
Τον Αύγουστο του 2024, συμφώνησε να επιστρέψει στην Ευρώπη για λογαριασμό της Παρτίζαν Βελιγραδίου. Στις 12 Ιουνίου 2025, η Παρτιζάν νικώντας 90-75 την Μπούντουτσνοστ έκανε το 3-1 στους τελικούς και κατέκτησε τον τίτλο της Αδριατικής Λίγκα. Ο ίδιος στον αγώνα αυτό μέτρησε 2 πόντους. Στις 25 Ιουνίου 2025, η Παρτιζάν κατέκτησε το πρώτο πρωτάθλημα Σερβίας από το 2014, κόντρα στην Σπαρτάκ Σουμπότιτσα.

 Εθνική ομάδα 
Ήταν μέλος της Εθνικής Σερβίας U17 που αγωνίστηκε στο Παγκόσμιο Κύπελλο Καλαθοσφαίρισης Εφήβων του 2018 στην Αργεντινή. Σε πάνω από επτά παιχνίδια στο τουρνουά, είχε μέσο όρο 7.7 πόντους, 8.3 ριμπάουντ και 1.6 ασίστ ανά παιχνίδι. 

 Προσωπική ζωή 
Η οικογένειά του προέρχεται από την Πρίστινα του Κοσσυφοπεδίου. Λόγω του πολέμου του Κοσσυφοπεδίου το 1999, η οικογένειά του διέφυγε στην Ποντγκόριτσα (σήμερα στο Μαυροβούνιο) και μετακόμισε στη συνέχεια στο Βελιγράδι, όπου το 2001 γεννήθηκε ο Ποκουσέβσκι. Στη συνέχεια, μαζί με την οικογένειά του εγκαταστάθηκαν μόνιμα στο Νόβι Σαντ.  Αθλητικά του πρότυπα αποτελούν ο Κέβιν Ντουράντ και ο Τόνι Κούκοτς.

 Παραπομπές 

 Εξωτερικοί σύνδεσμοι 
 Προφίλ στο realgm.com 
 Προφίλ  στο eurospects.com 

Κατηγορία:Σέρβοι καλαθοσφαιριστές
Κατηγορία:Σέρβοι του Κοσσυφοπεδίου
Κατηγορία:Σμολ φόργουορντ
Κατηγορία:Σούτινγκ γκαρντ
Κατηγορία:Καλαθοσφαιριστές Εθνικής Σερβίας U17
Κατηγορία:Καλαθοσφαιριστές ΟΣΦΠ
Κατηγορία:Καλαθοσφαιριστές Α1 Εθνικής Ελλάδας
Κατηγορία:Ξένοι καλαθοσφαιριστές στην Ελλάδα
Κατηγορία:Καλαθοσφαιριστές Ολυμπιακού Πειραιώς Β
Κατηγορία:Καλαθοσφαιριστές Α2 Εθνικής Ελλάδας
Κατηγορία:Καλαθοσφαιριστές Οκλαχόμα Σίτι Θάντερ
Κατηγορία:Καλαθοσφαιριστές Οκλαχόμα Σίτι Μπλου
Κατηγορία:Καλαθοσφαιριστές Παρτιζάν Βελιγραδίου
Κατηγορία:Καλαθοσφαιριστές D-League
Κατηγορία:Σέρβοι καλαθοσφαιριστές στο NBA
Κατηγορία:Καλαθοσφαιριστές του NBA